Die Proteaboekhuis span - Protea Boekhuis
Die Proteaboekhuis span
Ontmoet die Proteaboekhuis span
Besturende direkteur & Stigter – Dr. Nicol Stassen is die besturende direkteur van Protea Boekhuis. Hy doen al meer as 'n dekade lank navorsing oor die Dorslandtrek en die Angola-Boere. Hy het 'n BA-graad in Tale, 'n meestersgraad in Chemiese Ingenieurswese en 'n doktors-graad in Geskiedenis.Hy is ook die skrywer van Afrikaners in Angola, 1928–1975 (2009), The Boers in Angola, 1928–1975 (2010), William Chapman – Reminiscences (2011) en Die Dorslandtrek 1874-1881 (2015).
Redakteur – Amelia de Vaal het haar MA in Afrikaans asook die grade BA Europese Tale (Duits, Frans, Nederlands, Engels) en BA Joernalistiek cum laude aan die Universiteit van Pretoria verwerf. Sy is sedert 2011 lid van die Protea-span en behartig haar pos as redakteur en vertaler voltyds vanuit Portland, Oregon, waar sy saam met haar man en dogtertjies woon.
Vir haar vertaling van Die lewe en werke van Kabouters en Die oproep van die Kabouters ontvang sy in 2012 die Elsabé Steenbergprys vir Vertaalde Kinder- en Jeugliteratuur in Afrikaans.
Redakteur – Kristèl de Weerd is sedert Junie 2008 werksaam as Afrikaanse redakteur. Sy het onder andere die volgende boeke hanteer: Voortrekkerstamouers (J.C. Visagie), Die Dorslandtrek, 1874-1881 (Nicol Stassen), Voetspore op die ewenaar (Johan Badenhorst) en Biografie van 'n Bende: Die storie van Fokofpolisiekar (Annie Klopper). Sy is ook verantwoordelik vir die uitgee van die gewilde Asterix-reeks in Afrikaans en geniet die wye verskeidenheid genres wat Protea Boekhuis publiseer.
Produksiebestuurder – Shavonne Govender is tans Protea Boekhuis se produksiebestuurder. Sy voltooi haar skoolloopbaan aan Muizenberg High en verwerf daarna haar diploma in besigheid by Varsity College. Sy begin as redaksionele assistent by Struik uitgewers werk en beweeg van daar af na Struik se internasionale boeke, die Globetrotter reisgids afdeling, waar sy as produksie-assistent werk. Sy is later bevorder na produksiekontroleur. Sy werk 11 jaar vir New Holland Uitgewers, waarvan sy drie van dié jare as produksiebestuurder vir Struik Christelike Media werk. Sedert September 2013 is Shavonne deel van die Protea span.
Redakteur – Danél Hanekom is in Kaapstad gebore, het skoolgegaan op Somerset-Wes (Hottentots-Holland Hoërskool) en studeer aan die Universiteit van Stellenbosch waar sy haar BA-graad en Nagraadse Diploma in Vertaling verwerf. Na universiteit verhuis sy Pretoria toe waar sy in verskeie taalkantore werk as vertaler en redigeerder. In 2003 sluit sy by Clever Books, uitgewer van opvoedkundige boeke en deel van Macmillan SA, aan – eers as kopieredigeerder, later as redakteur en projek-koördineerder. In Mei 2010 word sy as redakteur by Protea Boekhuis aangestel en is verantwoordelik vir Engelse en Afrikaanse publikasies.
Redakteur – Carla Lang is oorspronklik van Vredendal, waar sy ook haar skoolloopbaan voltooi (Hoërskool Vredendal). Sy studeer aan die Universiteit van Stellenbosch waar sy 'n Bcomm Regte-graad en nagraadse LLB-graad verwerf. Ná universiteit verhuis sy na Kaapstad, waar sy by Van der Spuy Prokureurs haar klerkskap as kandidaatprokureur voltooi. Gedurende haar eerste jaar van klerkskap slaag sy al haar toelatingseksamens en gedurende 2013 word sy as prokureur van die Hoë Hof van Suid-Afrika toegelaat. Gedurende 2013 sluit sy by die internetagentskap, Code like Clockwork, aan as regsadviseur, en werk ook deeltyds vir die finansiële instansie, Zaq Finance. Gedurende 2016 voltooi sy 'n kursus in Afrikaanse redigering en proeflees deur die privaatinstansie, SA Vryskutskrywer. Sy is al sedert Oktober 2013 deel van die Protea span (redakteur) en is verantwoordelik vir Afrikaanse publikasies.
Joan-Mari Barendse is sedert Oktober 2017 deel van die Protea-span. Sy verwerf 'n PhD in Afrikaans en Nederlands in Maart 2013. Haar proefskrif handel oor distopiese toekomsromans in Afrikaans ná 1999. Van 2014 tot 2015 is sy 'n lektor in Afrikaanse letterkunde aan Unisa. In 2016 en 2017 doen sy nadoktorale navorsing oor die uitbeelding van insekte in hedendaagse Afrikaanse letterkunde. Joan-Mari woon in Stellenbosch saam met haar man en hulle hond, Sheila.
Beverley het grootgeword in Virginia en was vir 13 jaar verbonde aan die biblioteekwese in die Vrystaat. Daarna was sy 'n bestuurder vir Bargain Books en die laaste vier jaar 'n Streeksbestuurder vir Bargain Books. In die tyd het sy winkels in die Vrystaat, Norod-Kaap en Noord-wes bestuur.(Totaal van 20 jaar in die boekbedryf) Sy het in April by Proteaboekhuis as 'n bemarker begin werk .
Sy het Besigheidstudies asook Inligtingstegnologie studeer maar voel die heel tuiste tussen die boeke. Sy het drie seuns wat haar inspirasie is en woon vanaf Julie in Kimberley, Noord-Kaap.
Carina Hanekom is 'n gebore Paarliet en voltooi haar skoolloopbaan by Hoërskool Gimnasium Paarl. Sy het 12 jaar as kosmetiese konsultant gewerk. In 2007 begin sy haar liefde vir boeke uitleef, eers by CUM en daarna as Bestuurderes van Bargain Books Paarl. Sy is sedert Augustus 2015 deel van die Protea-span as verkoopsverteenwoordiger. Carina is woonagtig in Paarl saam met haar man.